Die oorblyfsels van een van die huise wat tydens verlede jaar se brande in die Suid-Kaap in puin gelê is.
Die NG Kerk in Wes-Kaapland het besluit om ’n strategie vir die kerk te ontwikkel oor hoe die kerk ten beste hulp kan verleen wanneer gemeenskappe deur rampe getref word. MARILEEN STEYN berig.
Gevolglik het die Wes-Kaapse moderamen verlede jaar sy diensgroep Diaconia gevra om ’n strategie vir on­dersteuning tydens rampe te ontwikkel. Hierdie stra­tegie is onlangs by die Wes-Kaapse moderamenver­gadering deur ds Nioma Venter, predikant in sinodale diens vir die Diensgroep Diakonaat, voorgelê.
Beide hierdie eerste fases geniet baie aandag van ver­skeie instansies en dissiplines waarvan die kerk slegs ’n klein deel vorm. Maar wanneer fase 2 afgehandel is, kom die meeste instansies se betrokkenheid gewoonlik tot ’n einde.
Dit is dan, wanneer die stof gaan lê het en ’n ge­meen­skap oorbeweeg na die derde fase van heropbou, wanneer die groot geleentheid vir die kerk aanbreek, sê Venter.
Terwyl die fisiese heropbou en herstel van ’n gemeenskap plaasvind, is daar steeds ’n behoefte aan pastorale ondersteuning. Dit is op hierdie punt waar die maatskaplike begrip van gemeenskapspastoraat vir die kerk tot groot waarde kan wees.
Venter verduidelik dat hulle navorsing toon dat rampe “’n spiraal van verlies” tot gevolg kan hê. Die spiraal verteenwoordig die wyse waarop ’n individu asook ’n gemeenskap oor tyd afgetrek kan word deur ’n groeiende gevoel van verlies.
Tydens hierdie fase word daar gekyk na die leerge­leenthede wat die ramp bied en die wyse waarop hulpbronne gebruik kan word om die gemeenskap beter toe te rus en agter te laat as voorheen.
Venter verwys na Romeine 5:3 as teologiese onderbou vir die vertroue dat swaarkry na hoop vir ’n ge­meen­skap kan lei.
Vir Venter is dit belangrik dat die kerk se strategie vir ondersteuning tydens rampe nie in die Wes-Kaap bly nie. “Ons kan nie net Wes-Kaap dink nie,” verdui­delik sy. “Ons het ’n geleentheid om landswyd te dink.”
Die onrus in Marikana, die Midvaal-tornado en die sikloon in Durban is vir Venter maar enkele voorbeelde dat rampe, hetsy natuurlik of mensgemaak, ’n ­groeiende realiteit in Suid-Afrika is.
Omgeegeld is ’n droogte-ondersteuningsfonds wat gemeentes in die Wes-Kaap help om gemeenskappe wat deur die droogte geaffekteer is, op ’n kreatiewe manier te ondersteun. Gemeentes kan vir ’n maksimum van R20 000 aansoek doen.